PREDKLADACIA SPRÁVA

k informácií o výsledkoch rokovania so zástupcami Ústrednej správy dohľadu nad kvalitou, inšpekcie a karantény Čínskej ľudovej republiky (AQSIQ)

	V súlade s uznesením vlády Slovenskej republiky č. 894/2003 zo dňa 24.09.2003 sa v dňoch 18. – 24. októbra 2003 uskutočnila návšteva zástupcov AQSIQ v Slovenskej republike.
	Návšteva čínskej delegácie, ktorú viedol námestník ministra AQSIQ pán Wang Qinping, sa uskutočnila v nadväznosti na minuloročnú návštevu slovenských predstaviteľov normalizácie, metrológie a skúšobníctva v Pekingu v AQSIQ (8. – 15. august 2002) vedenej predsedom ÚNMS SR RNDr. Dušanom Podhorským, DrSc., pri ktorej bola podpísaná rámcová dohoda o spolupráci medzi Úradom pre normalizáciu, metrológiu a skúšobníctvo SR a Ústrednou správou dohľadu nad kvalitou, inšpekcie a karantény Čínskej ľudovej republiky. Témami súčasných rokovaní boli otázky upresnenia konkrétneho plánu spolupráce pre rok 2004. Ďalší členovia delegácie boli:  pani Kong Xiaokang – zástupkyňa generálneho riaditeľa odboru medzinárodnej spolupráce AQSIQ, pani Cao Zhe – zástupkyňa generálneho riaditeľa odboru inšpekcie AQSIQ, pán Lu Guoqiang – zástupca riaditeľa Národného metrologického ústavu, pán Song Wei – zástupca generálneho riaditeľa odboru metrológie AQSIQ, pán Han Jianping – riaditeľ divízie medzinárodnej spolupráce odboru medzinárodnej spolupráce AQSIQ, pán Li Tao – sekretár pána námestnika ministra.

	Zo slovenskej strany sa zúčastnili na rokovaniach zástupcovia ÚNMS SR, Slovenského metrologického ústavu (SMÚ), Slovenského ústavu technickej normalizácie (SÚTN), Slovenskej národnej akreditačnej služby (SNAS), Technického skúšobného ústavu (TSÚ), š.p. Piešťany, Elektrotechnického výskumného a projektového ústavu (EVPÚ), a.s. Nová Dubnica, Výskumného ústavu chemických vlákien (VÚTCH – CHEMITEX, s.r.o.) Žilina a Slovenskej legálnej metrológie (SLM) Banská Bystrica. Jednotlivé rokovania sa uskutočnili v uvedených slovenských organizáciách. Pri rokovaniach sa pripravovali kontakty na priamu spoluprácu slovenských organizácií s príslušnými partnerskými organizáciami v ČĽR.

	Čínska delegácia bola prijatá dňa 20. októbra 2003 na 30 minútovej audiencii u podpredsedu vlády a ministra hospodárstva  SR pána Pavla Ruska aj s veľvyslancom ČĽR v Bratislave pánom Huang Zhongpo. Na uvedenom stretnutí boli prediskutované oblasti vzájomného záujmu budúcich ekonomických kontaktov medzi SR a ČĽR.

	Výsledkom rokovania medzi ÚNMS SR a AQSIQ bolo prijatie spoločného realizačného plánu pre aktivity spolupráce na rok 2004 v rámci dohody o spolupráci medzi ÚNMS SR a AQSIQ, ktoré sú  prílohou tejto správy.